b'\n_START_ARTICLE_\nInulin\n_START_SECTION_\nUporaba v prehrani\n_START_PARAGRAPH_\nInulin se v prehrani uporablja vse pogosteje, saj ima izjemno prehrambeno in funkcionalno vrednost. Lahko je povsem brez okusa, pa tudi rahlo sladkast in ga lahko uporabljamo kot nadomestek sladkorja, ma\xc5\xa1\xc4\x8dobe ali moke. Vsebuje le tretjino do \xc4\x8detrtino energije v primerjavi z enako koli\xc4\x8dino sladkorja ali drugih ogljikovih hidratov in le \xc5\xa1estino do devetino energije v primerjavi z ma\xc5\xa1\xc4\x8dobo._NEWLINE_Dalj\xc5\xa1e molekule inulina so v vodi slab\xc5\xa1e topne kot fruktoza ali oligofruktoza (kratki polimeri fruktoze). V vodi in mleku tvori mikrokristalne oblike, ki v ustih dajejo kremast ob\xc4\x8dutek. Zaradi te organolepti\xc4\x8dne lastnosti lahko z inulinom nadomestimo ma\xc5\xa1\xc4\x8dobe v razli\xc4\x8dnih namazih in kremah. Kraj\xc5\xa1e molekule inulina (oligofruktoza)izbolj\xc5\xa1ajo lastnosti \xc5\xbeivilom iz testa (pe\xc4\x8deni izdelki so bolj voljni, pi\xc5\xa1koti so hrustljavi). Inulin izdelkom, ki so slajeni z umetnimi sladili, zakrije neprijetni okus po sladilih._NEWLINE_Prehransko velja za obliko topne vlaknine, zato velja poudariti, da lahko u\xc5\xbeivanje velikih koli\xc4\x8din (\xc5\xa1e posebej pri ob\xc4\x8dutljivih in/ali nevajenih posameznikih) vodi v napihnjenost in vetrove. Inulin ima minimalen u\xc4\x8dinek na krvni sladkor, zaradi \xc4\x8desar je primeren za diabetike ter potencialno koristen pri obvladovanju te\xc5\xbeav s krvnim sladkorjem. Kljub podobnemu imenu, pa ne po mehanizmu delovanja, ne po kemijski sestavi nima nobene zveze z inzulinom.\n_START_SECTION_\nUporaba v industriji\n_START_PARAGRAPH_\nNehidroliziran inulin lahko tudi neposredno pretvorijo v etanol v procesu vrenja ob dodatku saharoze z uporabo glive (Aspergillus niger) in kvasovk (Saccharomyces cerevisiae). S hidrolizo iz inulina pridobivajo fruktozo.\n_START_SECTION_\nUporaba v medicini\n_START_PARAGRAPH_\nV medicini se uporablja tudi za ugotavljanje glomerulne filtracije po parenteralni aplikaciji, ker se nespremenjen izlo\xc4\x8da z urinom.\n_START_SECTION_\nDelovanje inulina\n_START_PARAGRAPH_\nInulin je neprebavljiv za \xc4\x8dlove\xc5\xa1ka encima ptialin in amilazo, ki sta namenjena prebavljanju \xc5\xa1kroba. Zato inulin ostane ve\xc4\x8dino prebavnega trakta nedotaknjen. \xc5\xa0ele v debelem \xc4\x8drevesju ga prebavijo bakterije, pri \xc4\x8demer se spro\xc5\xa1\xc4\x8dajo dolo\xc4\x8dene koli\xc4\x8dine ogljikovega dioksida in metana. Tako hrana, ki vsebuje ve\xc4\x8dje koli\xc4\x8dine inulina, povzro\xc4\x8da vetrove, \xc5\xa1e posebej pri tistih, ki inulina niso vajeni, zato je sprva potrebno u\xc5\xbeivati hrano, ki vsebuje inulin v manj\xc5\xa1ih koli\xc4\x8dinah. Vendar pa se s\xc4\x8dasoma ve\xc4\x8dina ljudi navadi in lahko u\xc5\xbeiva velike koli\xc4\x8dine inulina brez stranskih u\xc4\x8dinkov. Inulin se v gastrointestinalnem traktu ne razgradi do enostavnih sladkorjev (monosaharidi), zato ne dviguje ravni krvnega sladkorja in je primeren za diabetike._NEWLINE_Inulin je tudi zelo u\xc4\x8dinkovit prebiotik, saj v \xc4\x8drevesju spodbuja rast koristnih probioti\xc4\x8dnih bakterij, kar je potrdilo tudi kar nekaj klini\xc4\x8dnih \xc5\xa1tudij. Kot je bilo \xc5\xbee omenjeno, inulin potuje skozi \xc5\xbeelodec in tanko \xc4\x8drevo nespremenjen, in je tako v celoti na voljo bakterijski flori v debelem \xc4\x8drevesu. Tam selektivno spodbuja rast bakterij iz rodov Bifidobacterium in Lactobacillus. Specifi\xc4\x8dne spremembe v pove\xc4\x8danju \xc5\xa1tevila bakterij mikroflore so bile raziskane v klini\xc4\x8dnih \xc5\xa1tudijah na \xc5\xbeivalskih modelih in na \xc4\x8dloveku._NEWLINE_Te bakterije proizvajajo iz inulina kratkoveri\xc5\xbene ma\xc5\xa1\xc4\x8dobne kisline, s katerimi zni\xc5\xbeajo pH-vrednost vsebine v debelem \xc4\x8drevesu. Ma\xc5\xa1\xc4\x8dobne kisline so pomembne za zagotavljanje optimalnega delovanja celic sluznice kolona in za dobro absorpcijo kalcijevih, magnezijevih in \xc5\xbeelezovih ionov. Z mehanizmi pove\xc4\x8danja absorpcije dolo\xc4\x8denih mineralov (kalcija, magnezija in v nekaterih primerih \xc5\xa1e fosforja) in elementov v sledovih (Cu, Fe, Zn) so se ukvarjali v mnogih klini\xc4\x8dnih \xc5\xa1tudijah. Ugotovljeno je bilo, da inulin res izbolj\xc5\xa1a absorpcijo preko treh mo\xc5\xbenih mehanizmov, ki so: 1) pove\xc4\x8da pasivno absorpcijo v kolonu s pove\xc4\x8dano topnostjo kalcija, ki je povezana s spremembo pH in s spremembo mikroflore; 2) direktni efekt nastalih kratkoveri\xc5\xbenih ma\xc5\xa1\xc4\x8dobnih kislin, ki pove\xc4\x8danjo transcelularni prehod Ca; 3) pospe\xc5\xa1i rast celic in tako se pove\xc4\x8da razpolo\xc5\xbeljiva povr\xc5\xa1ina za absorpcijo v tankem in debelem \xc4\x8drevesju._NEWLINE_Danes pogosto kombinirajo inulin s probiotiki (kulturami bakterij), ki jih dodajajo prehranskim izdelkom. Nekatere tradicionalne diete vsebujejo tudi do 20 g inulina na dan. Mnoge vsakodnevno uporabljene rastline bogate z inulinom, kot denimo cikorija (Cichorium intybus), \xc4\x8desen (Allium sativum), por (Allium porrum), topinambur (Helianthus tuberosus), tol\xc5\xa1\xc4\x8dak (Portulaca oleracea), veljajo \xc5\xbee stoletja za zdravju koristne._NEWLINE_Inulin naj bi tudi zni\xc5\xbeeval koncentracijo holesterola v krvi, kar naj bi imelo preventivno vlogo v razvoju ateroskleroze in bolezni povezanih z njenimi zapleti (sr\xc4\x8dnega infarkta, mo\xc5\xbeganske kapi). Narejena je bila dvojno slepa randomizirana raziskava, v katero je bilo vklju\xc4\x8denih dvajset mo\xc5\xa1kih s povi\xc5\xa1anim nivojem holesterola v krvi (ve\xc4\x8d kot 200mg/dl). Pacienti so tri tedne prejemali obi\xc4\x8dajno prehrano in tri tedne prehrano s prime\xc5\xa1animi 20g inulina iz cikorija. Rezultati krvnih analiz so pokazali, da je inulin zna\xc4\x8dilno vplival le na vsebnost trigliceridov. Tudi vsebnosti holesterola so bile v obdobju diete z inulinom v povpre\xc4\x8dju ni\xc5\xbeje, vendar pa razlika ni bila statisti\xc4\x8dno zna\xc4\x8dilna. V drugi raziskavi, ki so jo na podoben na\xc4\x8din opravili na zdravih prostovoljcih, so prav tako ugotovili, da se je v \xc4\x8dasu jemanja inulina zni\xc5\xbeala koncentracija trigliceridov (za 21%) in holesterola (za 8%) v krvi. V \xc5\xa1e dveh podobnih raziskavah pa u\xc4\x8dinka inulina na krvne lipide niso opazili.\n_START_SECTION_\nKavni nadomestki\n_START_PARAGRAPH_\nZelo zanimiv podatek je tudi, da s pra\xc5\xbeenjem inulina \xe2\x80\x93 v bistvu pra\xc5\xbeimo korenino navadnega potro\xc5\xa1nika in je\xc4\x8dmen, pridobivamo kavne nadomestke. Najbolj znano je pra\xc5\xbeenje korenin navadnega potro\xc5\xa1nika, tako dobimo kavni nadomestek, ki ga tr\xc5\xbeijo kot cikorijo. Kavne nadomestke so odkrili v za\xc4\x8detku 18. stoletja, ko so bile v tedanji Evropi te\xc5\xbeave z uvozom kave, ki je bila silno draga. Tedanji absolutisti so si mo\xc4\x8dno prizadevali pove\xc4\x8dati dr\xc5\xbeavne denarne prejemke, zato razmetavanje denarja za drage tuje izdelke ni bilo dovoljeno. Celo uporaba kave je bila nekaj \xc4\x8dasa prepovedana. V nekaterih nem\xc5\xa1kih de\xc5\xbeelah pa so iznajdljivi trgovci hitro za\xc4\x8deli iskati nadomestke za kavo. Med prvimi je bila pra\xc5\xbeena korenina cikorije ali navadnega potro\xc5\xa1nika. Danes je korenina navadnega potro\xc5\xa1nika (Cichorium intybus) glavni vir za pridobivanje inulina. Vsebuje ga kar 15 do 20 odstotkov. Proizvodni postopek je podoben kot pri pridobivanju sladkorja iz sladkorne pese.\n_START_SECTION_\nSenzori\xc4\x8dna sprejemljivost \xc4\x8dokolade z inulinom\n_START_PARAGRAPH_\nProu\xc4\x8devan je bil vpliv inulina na senzori\xc4\x8dne zna\xc4\x8dilnosti \xc4\x8dokolade. Raziskava je obsegala primerjavo treh obi\xc4\x8dajnih \xc4\x8dokolad (mle\xc4\x8dno, le\xc5\xa1nikovo in ri\xc5\xbeevo) s \xc4\x8dokoladami, v katerih je bila saharoza nadome\xc5\xa1\xc4\x8dena s fruktozo in inulinom. Rezultati ankete med naklju\xc4\x8dnimi potro\xc5\xa1niki in diabetiki so pokazali dobro sprejemljivost \xc4\x8dokolade z inulinom. Potro\xc5\xa1ni\xc5\xa1ki preskus, izveden s 7 to\xc4\x8dkovno hedonsko lestvico, je pokazal, da 11 do 13 letni otroci dajo prednost obi\xc4\x8dajni \xc4\x8dokoladi. Trije preskusi razlikovanja: primerjava v parih, duo-trio in triangel preskus ka\xc5\xbeejo, da med navadnimi \xc4\x8dokoladami in \xc4\x8dokoladami z inulinom obstajajo senzori\xc4\x8dno zaznavne razlike._NEWLINE_Za kvantitavno oceno senzori\xc4\x8dnih zna\xc4\x8dilnosti posameznih \xc4\x8dokolad je bil izveden analitski preskus s sedem\xc4\x8dlanskim panelom. Ocenjevali so osem senzori\xc4\x8dnih lastnosti s 5-to\xc4\x8dkovno lestvico. Ugotovljeno je bilo, da se navadne \xc4\x8dokolade in \xc4\x8dokolade z inulinom statisti\xc4\x8dno zna\xc4\x8dilno razlikujejo, zlasti v sladkosti in topnosti. Splo\xc5\xa1na ugotovitev je bila, da je sprejemljivost \xc4\x8dokolade z inulinom, ki vsebuje manj sladkorja, ve\xc4\x8d vlaknine, ima manj\xc5\xa1o energijsko vrednost in ima zato lastnosti funkcionalnega \xc5\xbeivila, dobra.'